54. schôdza NR SR - 7.deň - A. dopoludnia
Dátum: 2015-09-25
Poslanec: Zajac, Pavol (KDH)
Druh vystúpenia: Vystúpenie v rozprave

6. Dobré ráno. Vážená pani podpredsedníčka Národnej rady, vážený pán minister, pán spravodajca, vážení kolegovia, aj účasť poslancov dneska na rokovaní nasvedčuje tomu, že tu nemáme naše kolegyne, že je to čisto chlapská záležitosť, ale nie je. Samozrejme, v slovenskej armáde pracujú aj ženy, ktoré si určite aj pán minister, aj ja veľmi vážime. Teraz k samotnému návrhu, ústavného návrhu zákona, ktorý vytvára legislatívne podmienky v ústave na to, aby sme vôbec mohli dobrovoľnú obranu štátu pre občanov Slovenska zaviesť. Samozrejme, tento ústavný návrh zákona úzko súvisí so zákonom, vládnym návrhom zákona o dobrovoľnej vojenskej príprave, ktorý je samotným vykonávacím zákonom, ale jeden bez druhého by nemohol existovať. To znamená bez tohto ústavného návrhu zákona, ak by teda nebol schválený, nemohol by byť ten zákon o dobrovoľnej vojenskej príprave. Hneď na úvod musím povedať, že klub KDH v prvom čítaní ústavný návrh zákona podporí, takisto aj zákon o dobrovoľnej vojenskej príprave. Prečo? V prvom rade preto, že táto myšlienka je nám blízka, táto myšlienka sa nám páči, túto myšlienku má aj KDH vo svojom dlhodobom programe, ktorý sme pred rokom schválili. V našom dlhodobom programe máme to pod názvom Dobrovoľné civilné zbory. Ale teraz nejde o názvoslovie, ide o to, aby sme občanom Slovenska vytvorili legislatívne podmienky na to, aby mohli dobrovoľne byť pripravovaní na to, aby náš štát, našu vlasť v prípade nebodaj vojenských konfliktov, ale aj v mierových časoch v prípade určitých katastrof, povodní a ďalších, nechcem ich tu menovať, aby som neprivolával, aby sa mohli podieľať na obrane štátu, ale aj na tom tylovom zabezpečení. Lebo osobne si myslím, že asi tam je väčší priestor pre dobrovoľníkov, v tom tyle, v tom zázemí, v tých prípravných prácach, v zdravotníckych službách a, samozrejme, pri katastrofách, vieme dobre, títo dobrovoľníci by mohli spolu s armádou pod velením armády sa podieľať aj na riešení týchto katastrof, krízových situácií. Je to potrebné v našej legislatíve vytvoriť takéto podmienky, preto tento návrh podporíme. Keďže ešte aj v tomto návrhu, aj v návrhu o dobrovoľnej vojenskej príprave vidíme určité nezrovnalosti, vieme si určité veci predstaviť aj inak. Napríklad poviem, že aby to bolo možno aj trošku masovejšie, aby to bolo vytvorené aj pre takých občanov Slovenska, ktorí sa hrdo hlásia k tejto našej Slovenskej republike a sú vlastencami a majú záujem možno aj vo svojom voľnom čase sa podieľať na určitom výcviku, na dlhodobom výcviku pod vedením armády, aby boli, mohli byť takto pripravovaní. Určite by sme chceli, aby to bolo masovejšie. Pravdepodobne aj to, čo bude pán minister navrhovať v zákone o dobrovoľnej vojenskej príprave, kde počet tých pripravovaných dobrovoľníkov súvisí aj s určitými financiami, aj on by si asi vedel predstaviť, že by to bolo vo väčších počtoch. Ale možno už idem veľmi do podrobností. Naozaj za klub KDH chcem povedať, v prvom čítaní podporíme ústavný návrh zákona aj zákon o dobrovoľnej vojenskej príprave. Sme pripravení, aby sme rokovali ešte o samotnom návrhu zákona o dobrovoľnej vojenskej príprave, kde by sme boli radi, aby boli zapracované naše pripomienky. Chcem verejnosti povedať, aj médiám, lebo ráno som sa dopočul, že tento ústavný návrh zákona potrebuje 90 hlasov, tak chcem povedať verejnosti, že v prvom čítaní aj tento ústavný návrh zákona potrebuje 76 hlasov, ale v treťom čítaní potrebuje 90 hlasov, to znamená ústavnú väčšinu, takisto aj na pozmeňujúce návrhy v druhom čítaní je potrebné 90 hlasov. To by bolo asi tak všetko. Táto legislatívna úprava umožní pripravovať sa občanom Slovenska na dobrovoľnú obranu štátu. Toto my v prvom čítaní podporíme. Ďakujem za pozornosť.